|  |
| --- |
| ***Директни плащания*** |

**1. На 7 февруари 2020 г. стартира информационната кампания на МЗХГ, свързана с разясняване на условията за подпомагане по схемите за директни плащания за 2020 г. и новостите в ОСП, които се очакват в резултат на реформата на политиката.** Първите срещи със земеделски стопани се проведоха в гр. Варна и гр. Плевен. Земеделските производители в област Варна са получили финансова подкрепа с европейски и национални средства в размер на 649 млн. лв. от 2014 г. до момента. От тях 550 млн. лева представляват ежегодните директни плащания, схемите за преходна национална помощ, компенсаторните мерки по Програмата за развитие на селските райони и схемите по държавните помощи. В област Плевен за периода 2014-2019 г. земеделските производители са получили финансова подкрепа с европейски и национални средства в размер на 745,1 млн. лв., което представлява близо 5% от общо предоставения в земеделието публичен ресурс за същия период. Срещите със земеделските стопани продължават през седмицата от 10 до 13 февруари: гр. Добрич, гр. Сливен, гр. Ямбол – на 10 февруари; гр. Силистра, гр. Бургас, гр. Стара Загора – на 11 февруари; гр. Шумен, гр. Търговище, гр. Хасково, гр. Кърджали – на 12 февруари; гр. Разград, гр. Русе, гр. Смолян – на 13 февруари.

|  |  |
| --- | --- |
| ***Визия за ОСП след 2020 г.*** |  |

**2. Новият европейски закон за климата се очаква да бъде представен на 26 февруари, а Стратегията за биоразнообразие 2030 е планирана за 31 март.** Първите две инициативи на ЕК за отговор на климатичната и екологична криза и прилагането на Европейският зелен пакт са предвидени за представяне една след друга в рамките на един месец. Според предварителната програма на Колежа на комисарите, предложението за закон за климата, който цели да включи целите на ЕС за климатична неутралност до 2050 г. в един закон се очаква на 26 февруари. Според същата програма, Стратегията за биоразнообразието на ЕС до 2030 г. е планирана за 31 март 2020 г.

**3. Европа следва да използва повече предимствата на дигитализацията, ако иска да постигне целите на Зеления пакт.** Това се твърди в проект на Комюнике, озаглавено „Към европейско дигитално общество“, което се очаква да излезе на 19 февруари. Дигиталната трансформация има потенциала да стане ключа към постигането на целите на Зеления пакт. Според документа Зеленият пакт се нуждае от дигитализацията, за да се постигне амбицията по отношение на декарбонизацията на всички сектори. Комисията отбелязва, че в земеделието прилагането на технологиите е довело до появата на прецизно земеделие, където фермерите използват сензори, автоматизирани трактори или дронове, за да произвеждат повече храна като използват по-малко пестициди, торове, горива и вода.

**4. На заседанието на РГ „Хоризонтални земеделски въпроси“ (Реформа на ОСП), проведено на 6-7 февруари 2020 г. в Брюксел, Хърватското председателство предложи за дискукия някои изменения в проекта на регламент за стратегическите планове в частта за годишните доклади за качество на изпълнението, индикаторите, както и някои изменения в проекта на хоризонтален регламент относно системата за контрол и санкции във връзка с условността.** Повечето изменения в двата документа са технически и редакционни, отразяващи бележки и предложения, дадени от делегациите. Във връзка с желанието на държавите членки да гарантират доброто изпълнение на новия модел на прилагане са направени някои допълнителни предложения от хърватското председателство, свързани с мерките извън ИСАК за площи и животни, които дават гъвкавост на държавите членки. Проведена е техническа дискусия по индикаторите, във връзка с презентация, изготвена от няколко държави-членки, които предлагат промяна и опростяване, с цел премахване на неяснотите и по-лесно проследяване на напредъка към конкретните цели, към които се отнасят. Обсъдени са някои разпоредби на хоризонталния регламент относно системите за контрол и санкции във връзка с условността по отношение на малките земеделски стопани. Някои държави-членки, сред които България, потвърдиха мнението си малките земеделски стопани да бъдат изключени от контрола по условността. По-голямата част от делегациите заявиха, че не трябва да има изключения и системите трябва да се прилагат еднакво към всички. Вторият ден продължи с техническа дискусия по предложението за преходен регламент. България, подкрепена от Полша, Унгария, Чехия и Румъния заяви отново позицията си за продължаване на преходната национална помощ.

|  |  |
| --- | --- |
| ***Още от ЕС и света*** |  |

**5. Съветът по общи въпроси на ЕС ще разгледа на 17 февруари новият проект на Многогодишна финансова рамка (МФР) на ЕС за 2021-2027 г. и ще подготви срещата на Европейския Съвет, планирана за 20 февруари и целяща да постигне компромис по чувствителните въпроси за следващата МФР.** Преди оповестяването на новата преговорна кутия (или проект на заключения на Европейския Съвет по основните елементи на 2021-2027 МФР) председателят Шарл Мишел проведе редица двустранни срещи с държавните ръководители (включително тези на Унгария, Белгия, Италия, България, Дания, Полша, виж <http://bit.ly/3b2Qndx>). След като се подготви проектът на следващата МФР ще се представи на посланиците в ЕС (Корепер) преди дебата в Съвета по общи въпроси на 17 февруари. Последният проект, представен от Финландското председателство на Съвета на ЕС беше силно критикуван от държавите членки. Лидерите на ЕС ще трябва да се договорят за общият размер на МФР, финансирането на новите приоритети и традиционните политики, механизма за защита на бюджета, когато страната не успее да наложи върховенството на закона.